b'\n_START_ARTICLE_\nBalian d\'Ibelin\n_START_SECTION_\nOr\xc3\xadgens\n_START_PARAGRAPH_\nBalian era el fill menor de Barisan d\'Ibelin, i germ\xc3\xa0 d\'Hug i de Baldu\xc3\xad. El seu pare, cavaller del Comtat de Jaffa, havia estat recompensat amb el senyoriu d\'Ibelin, despr\xc3\xa9s de la revolta d\'Hug II de Jaffa. Barisan cas\xc3\xa0 amb Helvis de Ramla, hereva del ric senyoriu de Ramla. La paraula Balian \xc3\xa9s la forma familiar que equival a Barisan; de vegades se l\'anomena Balian el Jove o Balian II per distingir-lo del seu pare.  Altres formes s\xc3\xb3n: Balian de Ramla o Balian de Nablus. En llat\xc3\xad el seu no aareix escrit de diverses maneres: Balian, Barisan, Barisanus, Balianus, Balisan i Balisanus. En els textos en \xc3\xa0rab, se l\'anomena Balian ibn Barzan, que vol dir Balian, fill de Barisan. L\'any exacte del seu naixement \xc3\xa9s desconegut, per\xc3\xb2 ja era major d\'edat (generalment als 15) l\'any 1158 quan, per primera vegada, \xc3\xa9s esmentat en un document oficial del 1156, descrit com a menor d\'edat ("infra annos"). _NEWLINE_Quan mor\xc3\xad el seu germ\xc3\xa0 gran, Hug (c. 1169), el castell d\'Ibelin pass\xc3\xa0 al seg\xc3\xbcent germ\xc3\xa0, Baldu\xc3\xad. Aquest, preferint continuar sent el senyor de Ramla, el traspass\xc3\xa0 a Balian, el qual en fou el governant com a vassall del seu germ\xc3\xa0 i, en darrer terme, com a vassall del rei de Jerusalem.\n_START_SECTION_\nAl servei de Baldu\xc3\xad V\n_START_PARAGRAPH_\nBaldu\xc3\xad don\xc3\xa0 suport a Ramon III de Tr\xc3\xadpoli, que entr\xc3\xa0 en disputa amb Miles de Plancy per la reg\xc3\xa8ncia de Baldu\xc3\xad IV de Jerusalem el 1174. El 1177 Baldu\xc3\xad i Balian estigueren presents en la batalla de Montgisard, comandant la vanguarda contra el punt m\xc3\xa9s fort de l\'ex\xc3\xa8rcit musulm\xc3\xa0 i sortint reeixits. Aquell any Balian es cas\xc3\xa0 amb Maria Comn\xc3\xa8, v\xc3\xaddua d\'Amalric I de Jerusalem, amb la qual cosa esdevingu\xc3\xa9 padrastre de la jove Isabel. Reb\xc3\xa9 el senyoriu de Nablus, que havia estat el dot de Maria en el seu matrimoni amb Amalric. El 1179, Baldu\xc3\xad de Ramla fou capturat per Salad\xc3\xad en la batalla del Gual de Jacob, i Balian s\'encarreg\xc3\xa0 de portar el rescat per l\'alliberament, el qual fou pagat per l\'emperador bizant\xc3\xad Manuel I Comn\xc3\xa8. _NEWLINE_El 1183 Balian i Baldu\xc3\xad donaren suport a Ramon contra Guiu de Lusignan, marit de la germana gran d\'Amalric, Sibil\xc2\xb7la i del rei Baldu\xc3\xad IV, que estava en aquell moment moribund de lepra. El rei coron\xc3\xa0 el seu nebot de 5 anys, Baldu\xc3\xad de Montferrat, com a rei associat, per evitar que Guiu volgu\xc3\xa9s usurpar el tron. Poc despr\xc3\xa9s de la seva mort en la primavera del 1185, Baldu\xc3\xad IV encoman\xc3\xa0 un acte oficial de coronaci\xc3\xb3 per al seu nebot a l\'esglesia del Sant Sepulcre. Balian port\xc3\xa0 el nen sobre les seves espatlles, simbolitzant el suport de la fam\xc3\xadlia d\'Isabel envers el seu nebot. Quan el nen arrib\xc3\xa0 als vuit anys la corona recaigu\xc3\xa9 en solitari sobre ell. Quan Baldu\xc3\xad V mor\xc3\xad el 1186, Balian i Maria, amb el suport de Ramon, apartaren Isabel de la successi\xc3\xb3, que en aquell moment nom\xc3\xa9s tindria uns 14 anys. El marit d\'Isabel, Onfroi de Toron, tamb\xc3\xa9 refus\xc3\xa0 la corona, per\xc3\xb2 jur\xc3\xa0 lleialtat a Guiu. Balian no volgu\xc3\xa9 retre vassallatge a Guiu, cosa que tamb\xc3\xa9 feu el seu germ\xc3\xa0, que prefer\xc3\xad exiliar-se a Antioquia. Baldu\xc3\xad deix\xc3\xa0 Balian com a tutor del seu fill Tom\xc3\xa0s, futur senyor de Ramla, que no l\'acompany\xc3\xa0 a Antioquia.\n_START_SECTION_\nDisputa entre Ramon de Tr\xc3\xadpoli i Guiu de Lusignan\n_START_PARAGRAPH_\nBalian romangu\xc3\xa9 en el Regne de Jerusalem com a conseller de Guiu. A finals del 1186, el sold\xc3\xa0 d\'Egipte i Damasc, Salad\xc3\xad, amena\xc3\xa7\xc3\xa0 les fronteres del regne de Guiu, en repres\xc3\xa0lia per l\'atac que Reinald de Ch\xc3\xa2tillon, senyor d\'Transjord\xc3\xa0nia, havia efectuat a una caravana de musulmans. Salad\xc3\xad estava aliat amb la guarnici\xc3\xb3 de Tiber\xc3\xadades, situada al nord del reialme, territori governat per Ramon III. Guiu apleg\xc3\xa0 el seu ex\xc3\xa8rcit a Natzaret, amb intenci\xc3\xb3 d\'anar a Tiber\xc3\xadades on faria setge, per\xc3\xb2 Balian n\'estava en desacord i li sugger\xc3\xad que envi\xc3\xa9s un missatger a Ramon, que estava a Tr\xc3\xadpoli, refiant que ambd\xc3\xb3s es reconciliarien i no caldria enfrontar-se amb l\'ex\xc3\xa8rcit de Salad\xc3\xad que era molt m\xc3\xa9s nombr\xc3\xb3s. La primera ambaixada fou un frac\xc3\xa0s i la situaci\xc3\xb3 romangu\xc3\xa9 sense canvis durant els primers mesos del 1187. Passada la Pasqua, un grup de cinc homes foren enviat com a nova ambaixada: Balian, Gerard de Ridefort (Gran Mestre Templer), Roger de Moulins (Gran Mestre dels Hospitalers), Reinald de Sid\xc3\xb3 i Josies, arquebisbe de Tir. Durant el viatge, Balian va fer aturada al seu feu de Nablus i els digu\xc3\xa9 que s\'uniria a ells l\'endem\xc3\xa0 al castell de La F\xc3\xa8ve. L\'1 de maig, els templers i els hospitalers foren derrotats pel fill de Salad\xc3\xad, Al-\xc3\x80fdal en la batalla de Cresson; Balian encara estava a un dia de dist\xc3\xa0ncia i s\'atur\xc3\xa0 a Sabas de Nablus a sentir la missa per ser sant Felip. En arribar al castell de La F\xc3\xa8ve, on els templers i hospitalers havien d\'acampar, es trob\xc3\xa0 el lloc abandonat i poc despr\xc3\xa9s uns supervivents li donaren not\xc3\xadcia de la desastrosa batalla. Ramon tamb\xc3\xa9 s\'assabent\xc3\xa0 de la derrota quan reb\xc3\xa9 l\'ambaixada a Tiber\xc3\xadades i acord\xc3\xa0 acompanyar-los en el viatge de retorn a Jerusalem.\n_START_SECTION_\nLa batalla de Hattin\n_START_PARAGRAPH_\nDes que l\'ex\xc3\xa8rcit d\'Al-\xc3\x80fdal havia pogut entrar en el Regne de Jerusalem mitjan\xc3\xa7ant la seva alian\xc3\xa7a amb Ramon, el comte ara estava penedit de les seves accions i cerc\xc3\xa0 reconciliar-se amb Guiu. El rei marx\xc3\xa0 cap al nord i acamp\xc3\xa0 a Seforis, per\xc3\xb2 insist\xc3\xad en fer passar l\'ex\xc3\xa8rcit a trav\xc3\xa9s d\'una plana erma per arribar a Tiber\xc3\xadades. L\'ex\xc3\xa8rcit es qued\xc3\xa0 sense aigua i, assedegats, foren cont\xc3\xadnuament assetjats per les tropes de Salad\xc3\xad, per la qual cosa s\'acabaren rendint a les Banyes de Hattin, a prop de Tiber\xc3\xadades, a comen\xc3\xa7aments de juliol. El 4 de juliol hi hagu\xc3\xa9 una nova batalla, en la qual Balian i Joscel\xc3\xad III d\'Edessa comandaren la rereguarda. El resultat fou una altra derrota dels croats. En el llibre an\xc3\xb2nim De Expugnatione Terrae Sanctae per Saladinum Libellus es diu que Balian, Ramon i Reinald de Sid\xc3\xb3 abandonaren la lluita enmig de la batalla, \xc2\xabtrepitjant els cristians, els turcs i la Creu\xc2\xbb, per\xc3\xb2 aix\xc3\xb2 no ha estat corroborat per cap altra font documental i probablement reflecteixi un odi per part de l\'autor envers els poleins (els nascuts a Llevant d\'origen europeu).  _NEWLINE_Aquesta derrota port\xc3\xa0 a un canvi de poder a Jerusalem: el rei Guiu fou fet captiu i gaireb\xc3\xa9 totes les viles properes anaren caient sota control de Salad\xc3\xad. Balian, Raymond, Reinald i Payen de Haifa foren alguns dels nobles que aconseguiren escapar cap a Tir. Ramon i Reinald aviat tornaren per defensar els seus territoris i Tir qued\xc3\xa0 en mans de Conrad de Montferrat, l\'oncle patern de Baldu\xc3\xad V, que arrib\xc3\xa0 no gaire despr\xc3\xa9s de la batalla de Hattin. Balian esdevindria un dels seus aliats m\xc3\xa9s propers. Balian sort\xc3\xad de Tir i deman\xc3\xa0 un salconduit a Salad\xc3\xad per portar la seva dona i els seus fills de Jerusalem a Tr\xc3\xadpoli. Salad\xc3\xad li ho conced\xc3\xad, a condici\xc3\xb3 que Balian fes jurament de no tornar a al\xc3\xa7ar-se en armes contra ell.\n_START_SECTION_\nLa defensa de Jerusalem\n_START_PARAGRAPH_\nQuan Balian i el seu petit grup de cavallers arribaren a la ciutat, els seus habitants els pregaren que es quedessin i Balian fou deslliurat del seu jurament pel patriarca Heracli, que argument\xc3\xa0 que el seu comprom\xc3\xads amb la Cristiandat era m\xc3\xa9s fort que un jurament fer a un no cristi\xc3\xa0. Balian fou conven\xc3\xa7ut per  liderar la defensa de Jerusalem, per\xc3\xb2 es va trobar amb que hi havia menys de catorze cavallers, per tant n\'ascend\xc3\xad a aquest rang a 60 guerrers reclutats entre els burgesos de la ciutat. La reina Sibil\xc2\xb7la sembla que tingu\xc3\xa9 poca participaci\xc3\xb3 en aquest esdeveniment, sin\xc3\xb3 que els juraments es van fer en adre\xc3\xa7ats a Balian com a senyor. Amb Heracli es prepararen per a un inevitable setge, acumulant menjar i diners. Salad\xc3\xad arrib\xc3\xa0 al setembre per efectuar el setge, despr\xc3\xa9s d\'haver conquerit gaireb\xc3\xa9 tota la resta del reialme: Ibelin, Nablus, Ramla i Ascal\xc3\xb3. El sold\xc3\xa0 no guard\xc3\xa0 ranc\xc3\xbania a Balian per trencar el seu jurament i li envi\xc3\xa0 una escorta per porta Maria i els seus fills a Tr\xc3\xadpoli. Com a senyor de m\xc3\xa9s rang a Jerusalem, Balian, segons diu Al\xc3\xad ibn al-Athir, fou considerat pels musulmans \xc2\xabsi fa no fa, com a equivalent a un rei\xc2\xbb. _NEWLINE_Salad\xc3\xad aconsegu\xc3\xad tombar petites parts de les muralles per\xc3\xb2 fou incapa\xc3\xa7 de penetrar-hi. Balian llavors sort\xc3\xad a trobar-se amb el sold\xc3\xa0 i li digu\xc3\xa9 que els defensors de la ciutat abans la destruirien i se su\xc3\xafcidarien que permetre que en fos capturada per la for\xc3\xa7a. Despr\xc3\xa9s de negociacions, es decid\xc3\xad que Jerusalem seria lliurada pac\xc3\xadficament i que Salad\xc3\xad deixaria anar 7.000 homes a canvi de 30.000 besants; a dues dones o deu nens se\'ls permetria ocupar el lloc d\'un home pel mateix preu. Balian li don\xc3\xa0 les claus de la ciutadella el 2 d\'octubre. Es fix\xc3\xa0 un per\xc3\xadode de 50 dies per donar els diners. Els que no pogueren pagar estaven for\xc3\xa7ats a l\'esclavitud; aix\xc3\xad i tot, Salad\xc3\xad n\'alliber\xc3\xa0 alguns i els permet\xc3\xa9 marxar, doncs no volia que hi hagu\xc3\xa9s una massacre com la que hi hagu\xc3\xa9 quan els croats ocuparen la ciutat el 1099. Balian i el patriarca Heracli s\'oferiren per bescanviar les seves persones a canvi d\'alliberar alguns ciutadans m\xc3\xa9s, per\xc3\xb2 Salad\xc3\xad no accept\xc3\xa0. Els ciutadans rescatats marxaren formant tres columnes. Balian i el patriarca encap\xc3\xa7alaven la tercera, que fou la darrera en sortir, probablement el 20 de novembre.'